കുഞ്ഞിനെ മുലയൂട്ടുന്ന അനവധി ജീവിവർഗങ്ങളെ അറിയാം , എങ്കിൽ അവരുടെ കൂട്ടത്തിൽ ചേർക്കാൻ ഒരു എട്ടുകാലി വർഗം കൂടി . ടോക്സ്യൂസ് മാഗ്നസ് എന്ന് അറിയപ്പെടുന്ന എട്ടുകാലികളാണ് കുഞ്ഞിനെ മുലയൂട്ടുന്നത് . സസ്തനികളിൽ മാത്രമാണ് പാലുത്പാദനം നടക്കുക എന്ന ശാസ്ത്രീയ ധാരണയിൽ കൂടി മാറ്റം വരുത്തുന്നതാണ് പുതിയ കണ്ടെത്തൽ . ടോക്സ്യൂസ് മാഗ്നസ് എട്ടുകാലി വിഭാഗത്തിലെ കുഞ്ഞുങ്ങൾ വളർച്ചയുടെ ഒരു ഘട്ടം വരെ ആഹാരം ഒന്നും കഴിക്കുന്നില്ലെന്ന് നേരത്തെ നിരീക്ഷിക്കപ്പെട്ട വസ്തുതയാണ് . എങ്കിലും പോഷകങ്ങൾ എല്ലാം ലഭിക്കുന്ന രീതിയിൽ ഇവയുടെ ശരീരം വളരുന്നത് ഒരു ശാസ്ത്ര കൌതുകമായിരുന്നു . ഈ ഘട്ടത്തിലാണ് ഇതിന്റെ ചുരുളഴിക്കാൻ ഗവേഷകർ രംഗത്തിറങ്ങിയത് . ചൈനീസ് അക്കാദമി ഓഫ് സയൻസിലെ ഒരു കൂട്ടം ശാസ്ത്രജ്ഞരാണ് പഠനത്തിന് പിന്നിൽ . ടോക്സ്യൂസ് മാഗ്നസ് എട്ടുകാലിക്കുഞ്ഞുങ്ങൾ തങ്ങളുടെ യഥാർഥ ശരീര വലുപ്പത്തിൻറെ പകുതി വലുപ്പം മുട്ടവിരിഞ്ഞ് ഇരുപത് ദിവസത്തിനുള്ളിൽ കൈവരിക്കുന്നുണ്ട് . എട്ടുകാലിക്കുഞ്ഞ് അമ്മയുടെ വയറിൽ തൂങ്ങിക്കിടക്കുന്നത് ഇവരുടെ കണ്ണിൽപ്പെട്ടു . അമ്മ എട്ടുകാലികൾ കുഞ്ഞുങ്ങൾക്കായി ശരീരത്തിൽ നിന്ന് എന്തോ ഒരു സ്രവംപുറപ്പെടുവിക്കുന്നതായി ഇവർക്കു മനസിലായി . അമ്മയുടെ ഉദരഭാഗത്തു നിന്ന് തുള്ളിതുള്ളിയായി ഊറിവരുന്ന ദ്രാവകം നുണയുകയാണ് കുഞ്ഞുങ്ങൾ . നാൽപ്പത് ദിവസം പ്രായമാകുന്നതു വരെ കുഞ്ഞുങ്ങൾ ഈ പാല് കുടിക്കുന്നു . അമ്മയുടെ പാൽ കിട്ടാതെ വരുന്ന എട്ടുകാലിക്കുഞ്ഞുങ്ങൾ ജീവൻ നിലനിർത്താൻ പാടുപെടുകയും അവ ചത്തുപോകുന്നതായും അവർ കണ്ടെത്തി . അതേ സമയം ഇതിൻറെ സാമ്പിൾ ശേഖരിച്ച് പരിശോധിച്ചപ്പോൾ സസ്തനികൾ ഉൽപാദിപ്പിക്കുന്ന പാലുപോലെ തന്നെ തോന്നുന്നുണ്ട് . ഒപ്പം ഇതിൻറെ പോഷക ഗുണവും ഏറെ നല്ലതാണ് . എന്നാൽ എങ്ങനെയാണ് ഈ എട്ടുകാലികളിൽ പാലുൽപാദനം നടക്കുന്നതെന്നു കണ്ടുപിടിക്കേണ്ടിയിരിക്കുന്നു . തങ്ങളുടെ അൺഫെർട്ടിലൈസ്ഡ് മുട്ടകൾ കൊണ്ട് കുഞ്ഞുങ്ങളെ ഊട്ടുന്ന പലതരം ജീവികളുണ്ട് . ആ പാൽ അങ്ങിനെ ഉണ്ടാകുന്നതാണോ എന്ന സംശയവും ശാസ്ത്രജ്ഞന്മാർ പങ്കുവയ്ക്കുന്നുണ്ട് .